Nøgleord

Sammendrag



Nøgleord

1. Tilnærmelse af lovgivningerne - klageprocedurerne i forbindelse med indgåelse af offentlige indkøbs- samt bygge- og anlægskontrakter - direktiv 89/665 - ordregivende myndigheder - offentligretlige organer - begreb - nationale bestemmelser om udelukkelse af erhvervsdrivende selskaber, der er undergivet offentligt tilsyn - ulovligt

[Rådets direktiv 89/665, art. 1, stk. 1, litra b), direktiv 92/50, art. 1, litra b), andet afsnit, direktiv 93/36, art. 1, litra b), andet afsnit, og direktiv 93/37, art. 1, litra b), andet afsnit]

2. Tilnærmelse af lovgivningerne - klageprocedurerne i forbindelse med indgåelse af offentlige indkøbs- samt bygge- og anlægskontrakter - direktiv 89/665 - afgørelser, der kan være genstand for søgsmål - nationale bestemmelser, hvorefter proceduremæssige afgørelser kun undtagelsesvis kan gøres til genstand for søgsmål - lovligt - kriterier

(Rådets direktiv 89/665, art. 1)

3. Tilnærmelse af lovgivningerne - klageprocedurerne i forbindelse med indgåelse af offentlige indkøbs- samt bygge- og anlægskontrakter - direktiv 89/665 - midlertidige foranstaltninger - forpligtelse til forinden at anlægge realitetssøgsmål - ulovligt

[Rådets direktiv 89/665, art. 2, stk. 1, litra a)]

Sammendrag

$$1. Nationale bestemmelser, som straks udelukker erhvervsdrivende selskaber, der er undergivet offentligt tilsyn, fra det personelle anvendelsesområde for direktiv 89/665 om samordning af love og administrative bestemmelser vedrørende anvendelsen af klageprocedurerne i forbindelse med indgåelse af offentlige indkøbs- samt bygge- og anlægskontrakter, er ikke en korrekt gennemførelse af begrebet »ordregivende myndighed« i direktivets artikel 1, stk. 1, litra b), som defineret i artikel 1, litra b), i direktiv 92/50 om samordning af fremgangsmåderne ved indgåelse af offentlige tjenesteydelsesaftaler, direktiv 93/36 om samordning af fremgangsmåderne ved offentlige indkøb og direktiv 93/37 om samordning af fremgangsmåderne med hensyn til indgåelse af offentlige bygge- og anlægskontrakter.

Da det personelle anvendelsesområde for direktiv 89/665 nødvendigvis er sammenfaldende med disse direktivers personelle anvendelsesområde, skal der tages hensyn til definitionen af dette begreb, og navnlig af begrebet »offentligretligt organ«, der er anvendt i artikel 1, litra b), andet afsnit, i disse direktiver.

Et organs privatretlige status er ikke et kriterium, som kan udelukke, at organet betegnes som ordregivende myndighed i henhold til denne artikel, idet anvendelsen af disse direktiver på et organ, som opfylder de tre kumulative betingelser, som er fastsat i bestemmelsen, og hvorefter det skal være et organ, der er oprettet specielt med henblik på at imødekomme almenhedens behov, dog ikke behov af industriel eller kommerciel karakter, og som er en juridisk person og er nært tilknyttet staten, lokale myndigheder eller andre offentligretlige organer, ikke kan udelukkes, blot fordi organets form og de retlige regler, der gælder for organet i henhold til de nationale bestemmelser, som organet er underlagt, henhører under privatretten.

( jf. præmis 50-52, 55-57, 60 )

2. Nationale bestemmelser, hvorefter proceduremæssige afgørelser kun kan gøres til genstand for administrativ klage eller indbringes for domstolene, såfremt de direkte eller indirekte afgør sagens realitet, ikke kan appelleres, ikke giver mulighed for at forsvare sig eller forårsager uoprettelig skade på legitime rettigheder eller interesser, sikrer en passende domstolsbeskyttelse som omhandlet i direktiv 89/665 om samordning af love og administrative bestemmelser vedrørende anvendelsen af klageprocedurerne i forbindelse med indgåelse af offentlige indkøbs- samt bygge- og anlægskontrakter. Direktivet har således til formål at sikre, at der i samtlige medlemsstater indføres passende procedurer, som gør det muligt at annullere ulovlige beslutninger, der i strid med fællesskabsretten på området for offentlige kontrakter træffes af de ordregivende myndigheder, eller nationale regler til gennemførelse af denne ret, samt at personer, der har lidt skade på grund af en sådan overtrædelse, ydes erstatning, og de klageprocedurer, som det omhandler, skal dels være effektive og så hurtige som muligt, dels skal personer, der har eller har haft interesse i at opnå en bestemt offentlig kontrakt, og som har lidt eller vil kunne lide skade som følge af en påstået overtrædelse, have adgang til klageprocedurerne.

( jf. præmis 77-80 )

3. I henhold til artikel 2, stk. 1, litra a), i direktiv 89/665 om samordning af love og administrative bestemmelser vedrørende anvendelsen af klageprocedurerne i forbindelse med indgåelse af offentlige indkøbs- samt bygge- og anlægskontrakter er medlemsstaterne forpligtet til at give de pågældende klageinstanser beføjelse til at træffe midlertidige foranstaltninger, herunder foranstaltninger med henblik på at afbryde eller foranledige afbrydelse af den pågældende procedure for indgåelse af en offentlig kontrakt, uden hensyn til, om der er taget nogen forudgående retsskridt.

Nationale bestemmelser, hvorefter der som betingelse for, at der kan træffes en midlertidig foranstaltning over for en afgørelse truffet af en ordregivende myndighed, som hovedregel forinden kræves et realitetssøgsmål til prøvelse af den ordregivende myndigheds afgørelse, kan ikke antages at indebære en midlertidig judiciel beskyttelsesordning, der på effektiv vis kan bringe eventuelle overtrædelser, der begås af de ordregivende myndigheder, til ophør, og er derfor ikke forenelige med forskrifterne i direktiv 89/665.

( jf. præmis 98-100, 102 og domskonkl. 1 )